Predkladacia správa

	
	Schválením zákona č. 13/2002 Z. z. o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon), a ktorým sa mení a dopĺňa zákon č. 92/1991 Zb. o podmienkach prevodu majetku štátu na iné osoby v znení neskorších predpisov bola daná možnosť zmeny vlastníckych vzťahov transformáciou rozpočtových a príspevkových organizácií na neziskové organizácie. 

	V súlade s uznesením vlády SR č. 209 zo 6. marca 2002 navrhuje Ministerstvo dopravy, pôšt a telekomunikácií ako zriaďovateľ príspevkovej organizácie Výskumný ústav spojov so sídlom v Banskej Bystrici na transformáciu na neziskovú organizáciu poskytujúcu všeobecne prospešné služby. Termín plnenia bodu B.2. uznesenia vlády č. 209/2002, ktorým bol 30. september 2002, nebol splnený. Vzhľadom na postup uplatnený pri prvej etape transformácie, kde uvedené zoznamy predkladalo na rokovanie vlády SR Ministerstvo pre správu a privatizáciu národného majetku SR, Ministerstvo dopravy, pôšt a telekomunikácií SR navrhlo v júli 2002 tento výskumný ústav na transformáciu na neziskovú organizáciu. Stanovisko Ministerstva pre správu a privatizáciu národného majetku SR k predloženému návrhu, na ktorého základe zaradenie do zoznamu organizácií určených na transformáciu podľa transformačného zákona č. 13/2002 Z. z. má predkladať zriaďovateľ, bolo doručené 12 dní pred termínom plnenia uznesenia vlády. Vzhľadom na krátky časový priestor Ministerstvo dopravy, pôšt a telekomunikácií SR požiadalo o odklad termínu plnenia bodu B.2. citovaného uznesenia vlády o 4 týždne. Ministerstvo obdržalo súhlasné stanovisko s odkladom termínu plnenia tohto bodu uznesenia vlády č. 209/2002 do 31. októbra 2002. 

	Predpokladom začatia transformačného procesu je súhlas vlády SR s takouto transformáciou podľa § 2 ods. 2 zákona č. 13/2002 Z. z. transformačného zákona. Predkladaný materiál obsahuje návrh na zaradenie Výskumného ústavu spojov do zoznamu organizácií určených na transformáciu na neziskové organizácie.

	K predkladanému materiálu bolo vykonané medzirezortné pripomienkové konanie. Jeho vyhodnotenie tvorí súčasť materiálu. 

Schválenie návrhu nemá finančný a environmentálny vplyv na ekonomiku a nebude mať dosah ani na zamestnanosť.